དེ་ལ་འཇམ་མགོན་ཀོང་སྤྲུལ་རིན་པོ་ཆེའི་ཟིན་ཏིག་ལས།སྨན་གཉིས་བསྡེབས་དགོས་རིགས་ལ།བསིལ་བཅུད་བཅོ་ལྔ།སྤྲིན་བྲལ་ཟླ་ཟེར།བདུད་ཏིགགྷི་ཏིགགསེར་ཞི།ཀ་རུ་སོགས་རྒྱུད་དང་མན་ངག་བར་མ་ཆད་པ་ལས་བྱུང་བ་རྣམས་ལས་རིགས་བཟོས་གང་འདོད་དུ་བསྡེབ་མི་རུང་།ཕྱོགས་བསྡེབ་སྐབས་སུའང་སྨན་ཁྲོལ་བུ་ཕྱོགས་གཅིག་ཏུ་བསྡུ་བརྡུང་བྱེད་པ་དེ་ཕྱག་ལེན་ལེགས་པའི་ཕྱོགས་ཡིན།སྨན་ཕྱེ་ཚོ་གཉིས་ཕྱོགས་བསྲེ་བྱེད་པ་དེ་མི་ལེགས་པར་གསུངས།།ཞེས་འབྱུང་བས།འདིར་སྔར་ནས་བསྡེབ་སྲོལ་ཡོད་རིགས་འགའ་ཞིག་བཀོད་ན།ཆམ་རིམས་སོགས་ལ་གཙོ་བོ་བརྒྱད་པ་དང་ནོར་བུ་བདུན་ཐང་བསྡེབ་པ་སྤྲིན་བྲལ་ཟླ་ཟེར།བད་མཁྲིས་ནད་ལ་བདུད་གསུམ་དང་ཏིག་བརྒྱད་བསྡེབ་པ་བདུད་ཏིགམཆིན་ནད་ཁྲག་མཁྲིས་ཤས་ཆེར་བར་གྷི་ཝཾ་དགུ་པ་དང་ཏིག་བརྒྱད་བསྡེབ་པ་གྷི་ཏིགགསེར་མདོག་ལྔ་པ་དང་ཞི་དྲུག་བསྡེབ་པ་ཞི་གསེར་རམ་གསེར་ཞི།དཀར་དྲུག་དང་རུ་དྲུག་བསྡེབ་པར་ཀ་རུ།གཞན་ཡང་གློ་རླུང་ལ་དྲང་སྲོང་ཨར་བརྒྱད་དང་ནོར་བུ་བདུན་ཐང་བསྡེབ་པ་དང།ཁྲག་མཁྲིས་ནད་ལ་གུར་མཆོག་དང་ཏིག་བརྒྱད་བསྡེབ་པའི་གུར་ཏིགབད་ཀན་འགུལ་འགག་ཁྲག་ཤས་ཆེ་བར་གུར་གུམ་བཅུ་གསུམ་དང་བདུད་གསུམ་བསྲེས་པ།མ་ཞུ་བ་དང་སྨུག་པོ་གྲང་རྐྱེན་སོགས་ལ་ཅོང་དྲུགརུ་དྲུགཞི་དྲུགདཀར་དྲུག་བཅས་བཞིའི་ནང་ནས་སྦྱོར་བ་གཅིག་པ་བྱས་པ་རྣམས་འཕྲི་བའི་དུང་རུ་བཅོ་བརྒྱད།ཀླད་གཟེར་ལ་ཏིག་བརྒྱད་དང་མགོ་ཐང་གསུམ་པ་བསྲེ་བ།དེ་མིན་རུ་དྲུག་དང་ཞི་དྲུག་བསྲེ་བ།གྲུབ་རིལ་དང་ཏིག་བརྒྱད་བསྲེ་བ་སོགས་མཁས་པའི་ཞལ་རྒྱུན་ཡོད་པ་ཕུད་གཞན་མ་གྷི་ཙན་སོགས་དང་།ཁྱུང་ལྔ་ཡོད་པ་གཞིར་བཅས་པའི་སྤོས་ཁྱུང་བཅོ་ལྔ་དང་གུར་ཁྱུང་སོགས་འཁྲུལ་སོ་ཆེ་རིགས་བཟོ་གྲྭ་ཁག་ནས་བཟོས་ཟིན་བཏོང་བ་ལེགས་པར་མཐོང་སྟེ་སྦྱོར་བ་འགའ་ཞིག་ལྡབ་ལོག་འགྲོ་སྲིད་པས་གཟབ་དགོས་པ་བཅས་འདིར་རང་གིས་གང་ཤེས་ལྷག་བསམ་དག་པས་བྲིས་ཏེ་ཕུལ་བ་ཡིན།འདི་ན་རང་ལུགས་གཞུང་གི་དགོངས་པའི་བཅུད།ཁ་ཚར་དག་ལ་ཉེར་མཁོའི་ལག་ལེན་དགརང་མཉམ་དག་ལ་ཅུང་ཟད་སྨན་པའི་ཕྱིར།བརྗོད་ལ་འགལ་བ་གང་དག་རང་གི་སྐྱོན།འདི་ནི་དཔྱད་བྱ་ཡིན་གྱི་བླང་བྱ་མིན།བློ་སྒོ་འབྱེད་ཕྱིར་ཡིན་གྱི་ཚད་གཞི་མིན།ལྷག་བསམ་དག་པས་ཡིན་གྱི་གྲགས་འདོད་མིན།མཁས་རྣམས་འཇུག་བྱ་དེ་བས་ཀྱང་མ་ཡིན།དེ་ལས་བྱུང་བའི་དགེ་རྩ་གཟེགས་མ་ཙམ།ཡོད་ཚེ་རིང་ནས་འགྲོགས་པའི་ལྷག་བསམ་ཀྱི།དངས་པའི་མཚོ་དང་ཡིད་བཞིན་འདྲེས་གྱུར་ནས།གསོ་རིག་ཞིང་ས་བརླན་པའི་རྒྱུ་རུ་བསྔོ།བདག་ཀྱང་ཚེ་རབས་ཕྲེང་བ་ཐམས་ཅད་དུ།བཤེས་གཉེན་དམ་པས་ཐུགས་རྗེས་བཟུང་བཞིན་དུ།གངས་ཅན་རིག་པ་སྨྲ་བར་ཚུད་དང་ལྷན།སྨན་རྩིས་བསྟན་པའི་སྲི་ཞུ་སྒྲུབ་ནུས་ཤོག།ཅེས་པ་འདི་ཡང་དགེ་བའི་བཤེས་གཉེན་དུ་མའི་ཐུགས་རྗེའི་བཀའ་དྲིན་གྱིས་འཚོ་བཞིན་པ།གངས་ཅན་རིག་པ་སྨྲ་བའི་འདུས་ཚོགས་གཡོ་རུ་སྨན་རྩིས་འགྲོ་ཕན་གླིང་གི་སྨན་རྩིས་འཛིན་པའི་གྲལ་ཐ་བ་པ་སངས་ལྷུན་གྲུབ་ཏུ་འབོད་པས་ལྷག་བསམ་གྱི་ཀུན་སློང་བཟང་པོས་ཕུལ་བ་དགེ་བར་གྱུར་ཅིག།